## Pravilnik o naknadi, obrascu i sadržaju dozvole za obavljanje rekreacijsko-športskog ribolova na moru

### NN 105/1996 (13.12.1996.), Pravilnik o naknadi, obrascu i sadržaju dozvole za obavljanje rekreacijsko-športskog ribolova na moru

# **MINISTARSTVO POLJOPRIVREDE I ŠUMARSTVA**

Na temelju članka 7. stavka 5. članka 26. i članka 37. stavka 3. Zakona
o morskom ribarstvu ("Narodne novine", br. 74/94 i 57/96) ministar poljoprivrede
i šumarstva donosi

## **PRAVILNIK**

### **O NAKNADI, OBRASCU I SADRŽAJU DOZVOLE ZA OBAVLJANJE REKREACIJSKO-ŠPORTSKOG RIBOLOVA NA MORU**

Članak 1.

Ovim Pravilnikom propisuje se način određivanja visine naknade za obavljanje
rekreacijsko-športskog ribolova na moru te obrazac i sadržaj dozvole za
obavljanje rekreacijsko-športskog rebolova na moru.

Članak 2.

Dozvola za obavljanje rekreacijsko-športskog ribolova na moru (u tekstu
koji slijedi: dozvola) izdaje se na rok i to:

- za jedan (1) dan;

- za zadnja tri (3) dana u tjednu (petak, subotu i nedjelju);

- za sedam (7) dana;

- za trideset (30) dana i

- za tekuću kalendarsku godinu (u tekstu koji slijedi: godišnja dozvola).

Članak 3.

Datumi upisani u dozvolama označavaju početak i završetak prava obavljanja
rekreacijsko-športskog ribolova i to:

- od 00,00 sati do 24,00 sati kod dozvola za jedan dan;

- od 00,00 sati prvog datuma (početak ribolova) do 24,00 sati zadnjeg
datuma (završetak ribolova) kod dozvola: za zadnja tri dana u tjednu, za
sedam dana, i za trideset dana;

- od 00,00 sati 1. siječnja (početak ribolova) do 24,00 sata 31. prosinca
(završetak ribolova) kod godišnje dozvole.

Članak 4.

Visina naknade za dozvolu koju plaćaju građani koji su hrvatski ili
strani državljani određuje se u iznosu od:

- 40,00 kuna za dozvolu za jedan dan;

- 120,00 kuna za zadnja tri dana u tjednu (petak, subotu i nedjelju);

- 150,00 kuna za dozvolu za sedam dana;

- 300,00 kuna za dozvolu za trideset dana i

- 1.000,00 kuna za godišnju dozvolu.

Članak 5.

Visina naknade za godišnju dozvolu koju plaćaju hrvatski državljani
invalidi Domovinskog rata određuje se u iznosu od 10,00 kuna.

Dozvola iz stavka 1. ovoga članka vrijedi samo uz predočenu člansku
iskaznicu udruge invalida domovinskog rata.

Članak 6.

Visina naknade za godišnju dozvolu koju plaćaju građani hrvatski državljani
ili strani državljani sa stalnim nastanjenjem (prebivalištem) u Republici
Hrvatskoj koji su članovi društava, učlanjenih u Hrvatski savez za športski
ribolov na moru ili Hrvatski ronilački savez određuje se u iznosu od:

- 15,00 kuna za građane do 18 godina života;

- 50,00 kuna za građane koji su navršili 65 godina života ili koji u
tekućoj kalendarskoj godini za kojju se plaća naknada navršavaj 65 godina
života;

- 200,00 kuna za građane od 18 do 65 godina života.

Dozvole navedne u stavku 1. ovoga članka vrijede samo uz predočenu člansku
kartu društva učlanjenog u Hrvatski savez za športski ribolov na moru ili
Hrvatski ronilački savez.

Članak 7.

Dozvola se sastoji od prednje strane i poleđine dimenzija 22,5 x 11
cm

Svaka strana dozvole podjeljena je u tri dijela, a svaki od njih ima
dimenzije 7,5 x 11 cm.

Na prednjoj strani dozvole su stranice označene sa 1., 4. i 5., a na
poleđini su stranice označene sa 2., 3. i 6.

Članak 8.

Kod svih vrsta dozvola na prednjoj strani dozvole u dijelu označenom
sa rednim brojem 1., od vrha prema dnu je tekst slijedećeg sadržaja:

- grb Republike Hrvatske,

- naziv ministarstva koje izdaje dozvolu,

- naziv dozvole,

- rok na koji se dozvola izdaje,

- serijski broj dozvole,

- cijena dozvole.

Kod godišnje dozvole za hrvatske državljane invalide domovinskog rata
navedeno je da dozvola vrijedi uz predočenje iskaznice udruge invalida
domovinskog rata.

Kod godišnjih dozvola za hrvatske državljane ili strane državljane sa
stalnim nastanjenjem (prebivalištem) u Republici Hrvatskoj:

- do 18 godina života i koji su članovi društva učlanjenih u Hrvatski
savez za športski ribolov na moru ili Hrvatski ronilački savez;

- od 18 do 65 godina života i koji su članovi društava učlanjenih u
Hrvatski savez za športski ribolov na moru ili Hrvatski ronilački savez;

- koji su navršili 65 godina života ili koji u tekućoj godini navršavaju
65 godina života i koji su članovi društava učlanjenih u Hrvatski savez
za športski ribolov na moru ili Hrvatski ronilački savez;

navedeno je da dozvola vrijedi uz predočenje članske iskaznice društva
koje je učlanjeno u jedan od navedenih Saveza.

Članak 9.

Kod svih vrsta dozvola na prednjoj strani dozvole u dijelu označenom
sa rednim brojem 5., od vrha premadnu, je tekst slijedećeg
sadržaja:

- grb Republike Hrvatske,

- naziv ministarstva koje izdaje dozvolu,

- naziv dozvole,

- rok na koji se dozvola izdaje,

- serijski broj dozvole,

- cijena dozvole,

- da se taj dio dozvole - zbog evidencije - ispunjen dostavlja Ministarstvu.

Kod svih vrsta dozvola otisnuta je crvena crta koja ide dijagonalno
od donjeg lijevog do gornjeg desnog kuta.

Kod godišnje dozvole za hrvatske državljane invalide domovinskog rata
navedeno je da dozvola vrijedi uz predočenje iskaznice udruge invalida
domovinskog rata.

Kod godišnjih dozvola za hrvatske državljane ili strane državljane sa
stalnim nastanjenjem (prebivalištem) u Republici Hrvatskoj:

- do 18 godina života koji su članovi društava učlanjenih u Hrvatski
savez za športski ribolov na moru ili Hrvatski ronilački savezi;

- od 18 do 65 godina života, koji su članovi društava učlanjenih u Hrvatski
savez za športski ribolov na moru ili Hrvatski ronilački savez;

- koji su navršili 65 godina života ili koji u tekućoj godini navršavaju
65 godina života, koji su članovi društava učlanjenih u Hrvatski savez
za športski ribolov na moru ili Hrvatski ronilački savez,

navedeno je da dozvola vrijedi samo uz predočenje članske iskaznice
društva koje je učlanjeno u jedan od navedenih saveza.

Članak 10.

Kod svih vrsta dozvola na prednjoj odnosno stražnjoj strani dozvole,
na dijelovima označenim sa rednim brojem 3. i 4., navedene su vrste i količine
ribolovnih alata i opreme koje ovlaštenik dozvole smije rabiti kod obavljanja
rekreacijsko-športskog ribolova na moru.

Članak 11.

Kod svih vrsta dozvola koje se na određen rok izdaju svim hrvatskim
i stranim državljanima, na dijelovima dozvole označenim sa rednim brojem
2. i 6., od vrha prema dnu su četiri vodoravne crte i pravokutnik u koji
se upisuju slijedeći podaci:

- ime i prezime ovlaštenika dozvole,

- JMBG ili broj putovnice ovlaštenika dozvole,

- državljanstvo ovlaštenika dozvole,

- mjesto i datum kada je dozvola prodana ovlašteniku,

- tko je prodao dozvolu.

Članak 12.

Kod svih vrsta dozvola koje se izdaju samo hrvatskim državljanima invalidima
domovinskog rata ili hrvatskim državljanima koji su članovi društava učlanjenih
u jedan od Saveza, na dijelovima dozvola označenim sa rednim brojem 2.
i 6., od vrha prema dnu su četiri vodoravne crte i pravokutnik u koji se
upisuju slijedeći podaci:

- ime i prezime ovlaštenika dozvole,

- adresa ovlaštenika dozvole,

- JMBG ovlaštenika dozvole,

- mjesto i datum kada je dozvola prodana ovlašteniku,

- tko je prodao dozvolu.

Članak 13.

O izdanim dozvolama vodi se središnja evidencija u Ministarstvu.

Pravne i fizičke osobe, koje u ime i za račun Ministarstva prodaju dozvole,
prvo upisuju na dozvolu sve tražene podatke a nakon toga jedan dio obrasca
dozvole daje ovlašteniku dozvole a drugi dio obrasca dozvole (na kojem
je dijagonalno otisnuta crvena crta) dostavljaju Ministarstvu.

Članak 14.

Podaci u dozvoli ispunjavaju se pisaćim strojem ili rukom tiskanim slovima.

Članak 15.

Svaka dozvola tiska se sa zaštitom od krivotvorenja i tonira se:

1. - u žutoj boji, dozvola za jedan (1) dan;

2. - u narančastoj boji, dozvola za zadnja tri (3) dana u tjednu (petak,
subotu i nedjelju);

3. - u svijetlo smeđoj boji, dozvola za sedam (7) dana;

4. - u svijetlo zelenoj boji, dozvola za trideset (30) dana;

5. - u svijetlo crvenoj boji, godišnja dozvola;

6. - u svijetlo ljubičastoj boji, godišnja dozvola za hrvatske državljane
invalide domovinskog rata;

7. - u bijeloj boji, godišnja dozvola za hrvatske državljane i strane
državljane sa stalnim nastanjenjem u Republici Hrvatskoj do 18 godina života,
koji su članovi društava učlanjenih u Hrvatski savez za športski ribolov
na moru ili Hrvatski ronilački savez;

8. - u svijetlo sivoj boji, godišnja dozvola za hrvatske državljane
i strane državljane sa stalnim nastanjenjem u Republici Hrvatskoj koji
su navršili 65 godina života ili koji u godini za koju se izdaje dozvola
navršavaju 65 godina života, koji su članovi društava učlanjenih u Hrvatski
savez za športski ribolov na moru ili Hrvatski ronilački savez;

9. - u svijetlo plavoj boji,godišnja dozvola za hrvatske državljane
i strane državljane sa stalnim nastanjenjem u Republici Hrvatskoj od 18
do 65 godina života, koji su članovi društava učlanjenih u Hrvatski savez
za športski ribolov na moru ili Hrvatski ronilački savez.

Članak 16.

Obrasci svih dozvola tiskani su uz ovaj Pravilnik i čine njegov sastavni
dio (Prilozi od 1. do 9.).

Članak 17.

Godišnje dozvole za hrvatske državljane invalide domovinskog rata prodavat
će:

- područne jedinice Ministarstva za obavljanje određenih upravnih i
drugih stručnih poslova iz područja morskog ribarstva u županijama na jadranskoj
obali (u tekstu koji slijedi: područne jedinice Ministarstva);

- Hrvatski savez za športski ribolov na moru i

- Hrvatski ronilački savez.

Dok se ne ustroje područne jedinice Ministarstva godišnje dozvole za
hrvatske državljane invalide domovinskog rata prodavat će, u ime i za račun
Ministartva, županijski uredi za gospodarstvo u Pazinu, Rijeci, Gospiću,
Zadru, Šibeniku, Splitu i Dubrovniku i njihove ispostave u Bujama, Poreču,
Rovinju, Puli, Labinu, Opatiji, Crikvenici, Krku, Rabu, Malom Lošinju,
Senju, Karlobagu, Pagu, Biogradu, Trogiru, Kaštelima, Solinu, Omišu, Makarskoj,
Supetru, Hvaru, Visu, Pločama, Metkoviću, Korčuli i Lastovu.

Godišnja dozvola za hrvatske državljane invalide domovinskog rata prodat
će se građaninu nakon što on predoči rješenje mjerodavnog invalidskog povjerenstva
(o stupnju njegovog tjelesnog oštećenja) ili nakon što predoči iskaznicu
udruge invalida domovinskog rata.

Članak 18.

Godišnja dozvola vrijedi do kraja tekuće kalendarske godine za koju
je izdana ako je ovlaštenik u momentu izdavanja dozvole ispunjavao sve
uvjete propisane za njeno izdavanje.

Članak 19.

Danom stupanja na snagu ovoga Pravilnika prestaju važiti odredbe Pravilnika
o rekreacijsko-športskom ribolovu na moru ("Narodne novine", br. 29/95
i 4/96) koje se odnose na obrazac i sadržaj dozvole za rekreacijsko-športski
ribolov na moru kao i na način određivanja visine naknade za obavljanje
rekreacijsko-športskog ribolova na moru.

Članak 20.

Ovaj Pravilnik stupa na snagu 1. siječnja 1997. godine.

Klasa: 11-02/96-01/204

Urbroj: 25-01-96-1

Zagreb, 6. prosinca 1996.

Ministar
poljoprivrede i šumarstva
**Matej Janković**, v. r.

DOZVOLA ZA JEDAN DAN

*Prilog 1.*

Prednja strana obrasca dozvole

Poleđina obrasca dozvole

DOZVOLA ZA ZADNJA TRI DANA U TJEDNU (petak, subotu i nedjelju)

*Prilog 2.*

Prednja strana obrasca dozvole

Poleđina obrasca dozvole

DOZVOLA ZA SEDAM DANA

*Prilog 3.*

Prednja strana obrasca dozvole

Poleđina obrasca dozvole

DOZVOLA ZA TRIDESET DANA

*Prilog 4.*

Prednja strana obrasca dozvole

Poleđina obrasca dozvole

GODIŠNJA DOZVOLA

*Prilog 5.*

Prednja strana obrasca dozvole

Poleđina obrasca dozvole

GODIŠNJA DOZVOLA za hrvatske državljane invalide domovinskog rata

*Prilog 6.*

Prednja strana obrasca dozvole

Poleđina obrasca dozvole

GODIŠNJA DOZVOLA za hrvatske državljane i strane državljane sa stalnim
nastanjenjem u
Republici Hrvatskoj, do 18 godina života, koji su članovi društava učlanjenih
u Hrvatski savez
za športski ribolov na moru ili Hrvatski ronilački savez.

*Prilog 7.*

Prednja strana obrasca dozvole

Poleđina obrasca dozvole

GODIŠNJA DOZVOLA za hrvatske državljane i strane državljane sa stalnim
nastanjenjem u
Republici Hrvatskoj, koji su navršili 65 godina života ili koji u godini
za koju se izdaje dozvola
navršavaju 65 godina života, koji su članovi društava učlanjenih u Hrvatski
savez za športski
ribolov na moru ili Hrvatski ronilački savez.

*Prilog 8.*

Prednja strana obrasca dozvole

Poleđina obrasca dozvole

GODIŠNJA DOZVOLA za hrvatske državljane i strane državljane sa stalnim
nastanjenjem u
Republici Hrvatskoj, od 18 do 65 godina života, koji su članovi društava
učlanjenih u Hrvatski
savez za športski ribolov na moru ili Hrvatski ronilački savez.

*Prilog 9.*

*Prednja strana obrasca dozvole*

Poleđina obrasca dozvole

Pravilnik, NN 105/1996-2020